**მსოფლიო დაზოგვის დღე**

**ღია გაკვეთილი III – IV კლასის მოსწავლეებისთვის**

**სლაიდი 1:**

გამარჯობა, მე ვარ (თქვენი სახელი და გვარი) და (თქვენი ორგანიზაცია) ვმუშაობ. დღეს სახალისო და თან სერიოზულ თემაზე უნდა გესაუბროთ. ძალიან მიხარია, რომ თქვენს სკოლაში მომიწვიეთ. გავიგე, რომ ამ კლასში ძალიან გონიერი ბავშვები სწავლობთ და ამიტომ, თქვენც უნდა დამეხმაროთ და ერთად ვიპოვოთ პასუხები იმ კითხვებზე, რომლებზეც უფროსები ხშირად ვფიქრობთ.

მე ფინედუს დესპანი ვარ.

* იცით რას ნიშნავს სიტყვა „დესპანი“? *(ბავშვები პასუხობენ)*
* და ფინედუ თუ გაგიგიათ? *(ბავშვები პასუხობენ)*

ფინედუ ეროვნული ბანკის მიერ შექმნილი ფინანსური განათლების ვებგვერდია. მისი მიზანია ფინანსური განათლების საკითხებზე დააფიქროს რაც შეიძლება მეტი ადამიანი და მათ შორის, ბავშვებიც.

დღეს გესტუმრეთ რათა მსოფლიოს ასიათასობით ბავშვთან ერთად მსოფლიო დაზოგვის დღე აღვნიშნოთ და ვისაუბროთ ისეთ თემებზე, როგორებიცაა ფული და დაზოგვა.

**სლაიდი 2:**

ყოველდღიურ ცხოვრებაში ალბათ ყველას გაქვთ შეხება ფულთან: შეიძლება მშობლები გაძლევენ ჯიბის ფულს, ყულაბაში ან ბანკში აგროვებთ ფულს, ან სულაც საბანკო ბარათს იყენებთ.

მართლაც, ფული ჩვენი ყოველდღიური ცხოვრების მნიშვნელოვანი ნაწილია, თუმცა ფულის გონივრულად გადანაწილება სულაც არ არის მარტივი - და ეს ხშირად არამხოლოდ ბავშვებს, არამედ მათ მშობლებსაც უჭირთ. ალბათ გსმენიათ თუ როგორ წუხან მშობლები ან ახლობლები იმის გამო, რომ ჭკვიანურად არ დაგეგმეს ფინანსები. უფრო მეტიც, თუ არ ვიცით ფულის გონივრულად მართვა, მაშინ შეიძლება შეცდომები დავუშვათ მიუხედავად იმისა, ბევრი ფული გვაქვს თუ ცოტა.

ფინანსური განათლებაც სწორედ იმას ემსახურება, თუ როგორ გადავანაწილოთ ფინანსები ისე, რომ შევძლოთ დაზოგვა, ჩვენი მიზნების მიღწევა და ფინანსური სირთულეების თავიდან არიდება.

**სლაიდი 3:**

რადგან დღეს ფულზე ვსაუბრობთ, მოკლედ ეროვნულ ბანკზე ვთქვათ.

* **გაგიგიათ რამე ეროვნულ ბანკზე ან რა კავშირი აქვს მას ფულთან, რომელიც შეიძლება ბევრ თქვენგანს ახლა ჯიბეშიც უდევს? *(ბავშვები პასუხობენ)***

ეროვნულ ბანკს ბევრი ფუნქცია აქვს, მაგრამ დღეს მოგიყვებით სამ, ყველაზე მნიშვნელოვან ფუნქციაზე:

1. ცოტა რთული და უცნაური სახელი ჰქვია - ზრუნავს ფასების სტაბილურობაზე. ვინმე თუ მეტყვის, რას შეიძლება ნიშნავდეს ფასების სტაბილურობა?

ეს არ ნიშნავს, რომ ყველა სათამაშო 20 თეთრი უნდა ღირდეს, ან ყველა შოკოლადი რიგდებოდეს უფასოდ - ეროვნული ბანკი ზრუნავს, რომ ფასები პროდუქტებზე - შოკოლადი იქნება ეს თუ მაისური, საყვარელი მულტფილმის გმირის გამოსახულებით - არ იცვლებოდეს ძალიან ხშირად და ძალიან: მაგალითად, დღეს ღირდეს 2 ლარი, ხვალ 20, ზეგ 3 და ასე შემდეგ.

1. კიდევ ერთი, რითიც ის ფულს უკავშირდება ისაა, რომ ეროვნული ბანკი ერთადერთი ორგანიზაციაა საქართველოში, რომელსაც აქვს ქაღალდის ფულისა და მონეტების გამოშვების უფლება. ქაღალდის ფულს ბანკნოტებს უწოდებენ.
2. ეროვნული ბანკი ასევე გახლავთ ბანკების და სხვა ფინანსური ორგანიზაციების ზედამხედველი - ანუ, მარტივად, და სპორტული ტერმინებით რომ ვთქვათ - „მსაჯი.“
* **ალბათ ყველას გსმენიათ კომერციული ბანკების შესახებ. ვის შეუძლია გვითხრას, რას საქმიანობს ბანკი? *(ბავშვები პასუხობენ).***

ბანკი ფინანსური ორგანიზაციაა, რომელშიც შეგვიძლია შევინახოთ ჩვენი დანაზოგი ან მისგან ვისესხოთ თანხა. ბანკში ასევე ვიღებთ პლასტიკურ ბარათებს, ვიხდით წყლის, ინტერნეტის და სხვა გადასახადებს და ვრიცხავთ ფულს როგორც საქართველოში, ისე მსოფლიოს ნებისმიერ წერტილში.

ბანკი დამზოგველებს და სესხების მსურველებს ერთმანეთთან აკავშირებს: ის იღებს ფულს დამზოგველებისგან და შემდეგ ამ თანხით გასცემს სესხებს სხვა ადამიანებზე, რომლებსაც შესაძლოა ჭირდებოდეთ ფული ბიზნესის დასაწყებად, სახლის ასაშენებლად, სწავლის გასაგრძელებლად და ასე შემდეგ.

ეროვნული ბანკი სპეციალურ წესებს უდგენს ბანკებს და სხვა ფინანსურ ორგანიზაციებს, რათა დარწმუნდეს, რომ ისინი გამართულად და კეთილსინდისიერად მუშაობენ. სწორედ ამიტომ ეროვნულ ბანკს ზედამხედველი ანუ მსაჯი ეწოდება. როგორც ფეხბურთში მსაჯს შეუძლია მოთამაშე არაკეთილსინდისიერი თამაშისთვის დააჯარიმოს, ეროვნულ ბანკსაც შეუძლია ბანკებს არაკეთილსინდისიერი საქციელისთვის ჯარიმა ან სხვა სანქცია დაუწესოს.

**სლაიდი 4:**

* რა არის ფული?
რითიც ვიგებთ, რა ღირს საქონელი და მომსახურება და რითიც ვიხდით ამ საქონლის და მომსახურების საფასურს. ტერმინი „ფული” ბანკნოტებს, ანუ ქაღალდის ფულს, და მონეტებს აერთიანებს.
* **თუ იცით, რა ეწოდება ქართულ ფულს? *(ბავშვები პასუხობენ)***
* **იცით, რომელია ლარის სიმბოლო? ვის სურს დაფასთან გამოვიდეს და დაგვიხატოს ის? *(რომელიმე ბავშვი გამოვიდეს)***

**სლაიდი 5:**

იცოდით, რომ უძველეს დროში, სანამ თანამედროვე ბანკნოტებს და მონეტებს გამოიგონებდნენ, ადამიანები პირდაპირ ცვლიდნენ ერთმანეთში სხვადასხვა ნივთებს? მაგალითად, ზოგ ადამიანს ხორცი სჭირდებოდა, ზოგს - იარაღი. ამ ნივთების ყიდვის ნაცვლად ისინი პირდაპირ ცვლიდნენ მათ ერთმანეთში.

დროის გასვლასთან ერთად, გაჩნდა სასაქონლო ფული.

**სლაიდი 6:**

* **მარილი, ზღვის ნიჟარა, ცხვარი - თქვენი აზრით რა საერთო აქვს ამ სამ ნივთს? *(ბავშვები პასუხობენ)***

ეს სამივე ნივთი, მონეტებისა და ბანკნოტების გამოგონებამდე, ფულის როლს ასრულებდა. მაგალითად, ვინმეს თუ რაიმეს ყიდვა სურდა, ამაში გარკვეული რაოდენობის მარილი, ნიჟარა ან ცხვარი უნდა გადაეხადა. თუმცა, სასაქონლო ფულის სისტემა არაეფექტური იყო - ადამიანებს უჭირდათ ნივთის ფასზე შეთანხმება - მარტივი მაგალითი რომ ვთქვათ, პრობლემები იქმნებოდა იმ შემთხვევაში, თუ ცხვარი უფრო მსუქანი ან გამხდარი აღმოჩნდებოდა, ვიდრე „მყიდველი“ ელოდა.

**სლაიდი 7:**

ამიტომაც საჭირო გახდა ისეთი ფულის შემოღება, რომელსაც კონკრეტული ღირებულება ექნებოდა, ანუ რომლის ღირებულებაც არ იქნებოდა საკამათო. დღესაც, სწორედ ასეთ ფულს ვიყენებთ. მაგ. ამ ხუთლარიანს 5 ლარის ღირებულება აქვს და ჩვენ არ გვიწევს კამათი და მოლაპარაკება იმისთვის, რომ შევთანხმდეთ, თუ რა ღირს ის რეალურად. სწორედ ეს არის ფულის ერთ-ერთი მთავარი ფუნქცია - იყოს ღირებულების სტანდარტული საზომი საშუალება.

* **საინტერესოა, თქვენი აზრით, მონეტები უფრო ადრე გაჩნდა, თუ ქაღალდის ფული? *(ბავშვები პასუხობენ)***

სწორი პასუხია მონეტები - ისინი პირველად თანამედროვე თურქეთის ტერიტორიაზე, ლიდიის სამეფოში ძვ. წ. მე-6 საუკუნეში მოჭრეს, მრავალი საუკუნით უფრო ადრე, ვიდრე ქაღალდის ფული გაჩნდებოდა!

საქართველოში მოჭრილი პირველი მონეტა კოლხური თეთრია, რომელიც კოლხეთის სამეფოში ძვ. წ. მე-6 საუკუნეში მოიჭრა.

**სლაიდი 8:**

* **თქვენი აზრით, რომელ ქვეყანაში გამოიგონეს ქაღალდის ფული? მინიშნებას მოგცემთ - ეს ის ქვეყანაა, სადაც გამოიგონეს ქაღალდი! *(ბავშვები პასუხობენ)***

სწორი პასუხია ჩინეთი - ჩინელებმა მე-10 საუკუნიდან აქტიურად დაიწყეს ქაღალდის ფულის გამოყენება.

* **თქვენი აზრით, თუ მონეტები უკვე არსებობდა, მაშინ რატომღა გამოიგონეს ქაღალდის ფული? *(ბავშვები პასუხობენ)***

სწორი პასუხია: მონეტები ძალიან მძიმე, გადასაადგილებლად მოუხერხებელი იყო განსაკუთრებით, თუ რაიმე ძვირი უნდა გეყიდათ და ბევრი მონეტა გამოგეყენებინათ. ამავდროულად, მონეტები ქურდებისთვის მარტივი სამიზნე იყო. ამას გარდა, რთული იყო სპილენძისა და სხვა ძვირფასი ლითონების იმ რაოდენობით მოძიება, რაც მონეტების დასამზადებლად იყო საჭირო. ამ ყველაფერმა ქაღალდის ფულის გაჩენას შეუწყო ხელი.

* **ჩვენ ვისაუბრეთ ბანკნოტებზე, მონეტებზე - კიდევ რა ფორმა აქვს დღევანდელ დღეს ფულს? *(ბავშვები პასუხობენ).***

დღევანდელ დღეს, ფართოდ გავრცელებულია ელექტრონული ფული, რომელიც ინახება საგადახდო, პლასტიკურ ბარათებზე - შეიძლება ასეთები თქვენც გაქვთ.

* **როგორ ფიქრობთ, რატომ არის მოსახერხებელი ბარათზე ფულის შენახვა? *(ბავშვები პასუხობენ)***

*თუ ბავშვები არ უპასუხებენ, სპიკერმა თქვას:* ჩვენყველგან მარტივად და სწრაფად შეგვიძლია ბარათით ფულის გადახდა - სასადილოში, მაღაზიაში, კინოში, ინტერნეტითაც. ამასთან, უფრო დაცულები ვართ ფულის ქურდობისგან და დაკარგვისგან. თუმცა ბარათებსაც ისევე უნდა გავუფრთხილდეთ, როგორც ფულს - არ ვათხოვოთ არავის და არ გავუზიაროთ ბარათზე დატანილი ინფორმაცია სხვებს.

**სლაიდი 9:**

* **იცით, დღეს რომელი მონეტები და ბანკნოტებია მიმოქცევაში ჩვენთან? *(ბავშვები პასუხობენ)***
* **იცით, ვინ არიან გამოსახული 5 ლარიანზე? 10 ლარიანზე? 20 ლარიანზე? 50 ლარიანზე? 100 ლარიანზე? 200 ლარიანზე? *(ბავშვები პასუხობენ)***

*(5 - ივანე ჯავახიშვილი, 10 - აკაკი წერეთელი, 20 - ილია ჭავჭავაძე, 50 - თამარ მეფე, 100 - შოთა რუსთაველი, 200 - ქაქუცა ჩოლოყაშვილი)*

**სლაიდი 10:**

მოდი ახლა იმ საკითხებს დავუბრუნდეთ, რომლებზეც პრეზენტაციის დასაწყისში ვსაუბრობდით: პირადი ფინანსების მართვა და დაზოგვა.

დაზოგვა და ხარჯვა ყველა ჩვენგანისთვის მნიშვნელოვანი ცხოვრებისეული გადაწყვეტილებებია. ხარჯებს თავს ვერ ავარიდებთ, ამიტომ მნიშვნელოვანია, გავაკონტროლოთ, რაში ვხარჯავთ ჩვენს ფულს. ამისთვის უნდა ვიცოდეთ, რა არის საჭიროება, და რა არის სურვილი. საჭირო ხარჯები აუცილებელია ნორმალური ცხოვრებისთვის - მაგალითად, ასეთია საკვების, ტანსაცმელის, საცხოვრებლისთვის გადახდილი ხარჯები. არააუცილებელი ხარჯები კი ჩვენს სურვილებზე დახარჯული ფულია, რომლის დახარჯვა აუცილებელი სულაც არ არის, თუმცა გვსიამოვნებს და ბედნიერებას გვანიჭებს. ამიტომ, მნიშვნელოვანია ის, რამდენად გონივრულად გადავანაწილებთ ფულს ჩვენს საჭიროებებზე, სურვილებზე და ნაწილს დავზოგავთ კიდეც. - რამდენადაც მცირე არ უნდა იყოს ჩვენი შემოსავალი, აუცილებელია მისი ნაწილი დავზოგოთ, რათა - მივაღწიოთ ჩვენს ფინანსურ მიზნებს.

ფინანსური მიზანი შეიძლება იყოს მაგალითად, ახალი წიგნი, ფეხბურთის ბურთი, ახალი სმარტფონი, ლეპტოპი, უნივერსიტეტში სწავლა და ა.შ.

**სლაიდი 11:**

* **თქვენ თუ გაქვთ ფინანსური მიზანი? (*3-4-მა ბავშვმა მაინც გააზიაროს საკუთარი მიზანი)***
* **რა არის საჭირო, რომ მივაღწიოთ ჩვენს მიზნებს *(ბავშვები პასუხობენ)***

ფულის დაზოგვა ერთ-ერთი მნიშვნელოვანი გზაა, ჩვენი მიზნების მისაღწევად.

* **თქვენი აზრით, ადვილია ფულის დაზოგვა და ჭკვიანურად ხარჯვა? *(ბავშვები პასუხობენ)***
* **თუ ადვილია, რატომ? თუ არ არის ადვილი, რატომ? *(ბავშვები პასუხობენ)***

**სლაიდი 12**:

* **საინტერესოა, თქვენი აზრით, ფულის გარდა რის დაზოგვაა შესაძლებელი? *(ბავშვები პასუხობენ*** *- თუ არ თქვეს, სპიკერმა გააჟღეროს და გამოიტანოს სლაიდზე შესაბამისი ნახატები):* წყლის, ელექტროენერგიის, ტყეების და ა.შ.

**სლაიდი 13:**

გახსოვთ, გაკვეთილის დასაწყისში რომ გითხარით, ამ გაკვეთილით მსოფლიო დაზოგვის დღე აღვნიშნოთ მეთქი?

* **იცით რა არის მსოფლიო დაზოგვის დღე? და რატომ აღვნიშნავთ?**

31 ოქტომბერი მსოფლიო დაზოგვის დღეა. დაზოგვის დღეს დიდი ხნის ისტორია აქვს. პირველად, მისი დაარსება, 1924 წელს, მილანში გადაწყდა. ის მსოფლიოს მრავალ ქვეყანაში აღინიშნება, საქართველოში კი უკვე მე-12 წელია, რაც აღვნიშნავთ. დაზოგვის დღის მიზანია როგორც ბავშვებში, ისე დიდებშიც ავამაღლოთ ცოდნა დაზოგვის სარგებლიანობისა და პირადი ფინანსების ჭკვიანურად მართვის შესახებ.

დაზოგვის დღის სიმბოლო ყველა ქვეყანაში სხვადასხვაა. საქართველოსაც ჰყავს თავისი დაზოგვის სიმბოლო. იცით რა არის და რა ქვია დაზოგვის ქართულ სიმბოლოს? (ბავშვები პასუხობენ და ამის შემდეგ გამოაქვს სპიკერს სლაიდზე გროვიას გამოსახულება). დიახ, ალბათ უკვე შენიშნავდით ჩვენს სლაიდებზე - საქართველოში ეს სიმბოლო ჭიანჭველა „გროვია“ გახლავთ.

*[Note: იმ შემთხვევაში თუ ტექნიკურად გექნებათ შესაძლებლობა და გაკვეთილის მსვლელობაც მოგცემთ ამის საშუალებას, შეგიძლიათ 1 წუთიანი ვიდეო ჩაურთოთ ბავშვებს]*

მოდი, ახლა პატარა ვიდეო ვნახოთ, სადაც გროვია თავად გვიყვება დაზოგვის დღის ისტორიას.

**სლაიდი 14:**

იმედია, მოგეწონათ დღევანდელი გაკვეთილი. მე ძალიან მომეწონა, რადგან ჭკვიანური პასუხები მივიღე თქვენგან და ბევრი რამ ვისწავლე.

მადლობას გადაგიხდით, რომ მომიწვიეთ თქვენს კლასში, დაგემშვიდობებით, და წარმატებებს გისურვებთ!